Broer sterf ook toe hy suster probeer redDie sloot vol water. Foto: SAPD ŉ Broer en suster het Saterdag in ŉ sloot vol water verdrink nadat die suster glo van ŉ houtplank af in die sloot geval en haar broer haar probeer red het. Die polisie in Thohoyandou in Limpopo het ŉ geregtelike doodsondersoek na Saterdag se voorval in die Muledane- informele nedersetting in die Vhembe-distrik begin, het brig. Motlafela Mojapelo, polisiewoordvoerder, gesê. Volgens Mojapelo het vier sibbe glo van die een deel van die informele nedersetting geloop toe hulle oor ŉ plank, wat net tydelik oor die watersloot gesit is, gestap het. ŉ Agtjarige dogtertjie het glo gegly en van die plank af in die water geval. Haar 10-jarige broer het in die water gespring om haar te probeer help. Adivhaho Mathikhi en haar broer Ntakadzeni het egter albei in die voorval omgekom. Die ander twee sibbe het na die voorval onmiddellik begin alarm maak. Volgens Mojapelo was die sloot vol water weens onlangse reën in die gebied. Die plank is oor die sloot gesit vir voetgangers, aangesien strate in die omgewing tans geteer word.